Diari Oficial de la Generalitat Valenciana


Sumari del DOGV 2891, del 17-12-1996 (1996/840339)

ORDRE de 22 de novembre de 1996, de la Conselleria d'Agricultura i Medi Ambient, per la qual s'estableix un règim d'ajudes en l'àmbit de les accions prioritàries contra els incendis forestals en la Comunitat Valenciana i es convoca la concessió per a l'exercici de 1997.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2891

Data del DOGV
:   17-12-1996

Secció del DOGV
:   ALTRES DISPOSICIONS

Número del document
:   1996/840339


Data del document
:   22-11-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Correcció d'errades

Anàlisi jurídica

ORDRE de 22 de novembre de 1996, de la Conselleria d'Agricultura i Medi Ambient, per la qual s'estableix un règim d'ajudes en l'àmbit de les accions prioritàries contra els incendis forestals en la Comunitat Valenciana i es convoca la concessió per a l'exercici de 1997.  
La Llei de la Generalitat Valenciana 3/1993, de 9 de desembre, Forestal de la Comunitat Valenciana, i el seu reglament, de 9 de desembre, Forestal de la Comunitat Valenciana, preveuen la necessitat d'implicar els ajuntaments i particulars en totes aquelles accions encaminades a la defensa de les muntanyes davant el risc d'incendis.  
Es considera necessari fomentar en la Comunitat Valenciana els treballs de prevenció contra els incendis forestals, afavorir les zones forestals mitjançant actuacions de la Generalitat Valenciana compatibles amb els ecosistemes forestals i primar totes aquelles mesures que contribuïsquen a una eficaç defensa de les masses forestals.  
Per això, i de conformitat amb el que es disposa en l'article 35 de la Llei 5/1983, de Govern Valencià, en el Decret Legislatiu de 26 de juny de 1991, del Govern Valencià, pel qual es va aprovar el Text Refós de la Llei d'Hisenda Pública de la Generalitat Valenciana i la Llei 9/1995, de 31 de desembre, de Pressupostos per a 1996, de la Generalitat Valenciana,  
ORDENE  
Primer  
D'establir un règim de subvencions amb càrrec al capítol VII de la secció 12, Conselleria d'Agricultura i Medi Ambient; servei 08, Direcció General de Desenvolupament Forestal; programa 442.40, Restauració i Protecció dels Recursos Naturals; línia 1377.   
La dotació anual de la línia serà la que figure en la corresponent llei de pressupostos.  
Segon  
Aprovar les bases per les quals es regirà aquest règim i que figuren com a annex d'aquesta ordre.  
Tercer  
La convocatòria de les ajudes, establerta en aquesta ordre amb caràcter general, es farà pel procediment anticipat, d'acord amb l'Ordre de 26 de setembre de 1994, de la Conselleria d'Economia i Hisenda, per la qual cosa la concessió estarà condicionada a l'existència, en el pressupost de l'exercici següent, de crèdit prou i adient.  
Quart  
En tot allò que no estiga regulat en aquesta ordre, caldrà atenir-se al que disposen el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, i la Llei 3/1993, de 9 de desembre, Forestal de la Comunitat Valenciana.  
DISPOSICIÓ TRANSITÒRIA PER A 1997  
El termini per a presentar les sol·licituds per a 1997 serà d'un mes, comptador des de l'endemà de la publicació en el Diari Oficial de la Generalitat Valenciana d'aquesta ordre.  
DISPOSICIONS FINALS  
Primera  
Per al desplegament i l'execució del que disposa aquesta ordre, es faculta el director general de Desenvolupament Forestal perquè dicte les resolucions necessàries per a l'aplicació.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà interposar un recurs contenciós administratiu en el termini de dos mesos, comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana. La interposició del recurs esmentat requerirà la comunicació prèvia a la Conselleria d'Agricultura i Medi Ambient.  
Tot això de conformitat amb el que es preveu en els articles 57 i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 22 de novembre de 1996  
La consellera d'Agricultura i Medi Ambient,  
MARIA ÀNGELS RAMÓN-LLIN I MARTÍNEZ  
ANNEX  
Bases per les quals es regula la convocatòria de subvencions destinades a fomentar les accions prioritàries contra els incendis forestals  
Primer. Beneficiaris  
Podran ser beneficiaris d'aquestes ajudes els propietaris de terrenys de titularitat pública o privada o els titulars de drets d'ús o gaudi de qualsevol naturalesa sobre aquests.  
Els propietaris de terrenys de titularitat privada podran autoritzar a entitats locals la utilització dels seus terrenys per als fins previstos en aquesta ordre. Aquesta autorització permetrà a les entitats locals ser beneficiàries de les línies d'ajudes que s'hi estableixen.  
Segon. Objecte i actuacions que es realitzaran  
L'objecte de les ajudes tindrà les finalitats següents:  
- Construcció i manteniment d'àrees tallafocs i feixes auxiliars.  
- Construcció i millora de pistes forestals necessàries per a la defensa contra incendis.  
- Construcció i millora de punts d'aigua amb un volum mínim de 200 m3 o, si s'escau, d'hidrants.  
- Manteniment mitjançant el treball d'àrees de discontinuïtat en masses forestals (erms, bancals, etc.).  
- Construcció de cremadors de blocs de formigó a menys de 500 metres de terreny forestal.  
- Condicionament davant el risc d'incendis de zones perimetrals de les: àrees recreatives, zones d'acampada, urbanitzacions i altres nuclis habitats, mitjançant àrees tallafocs i feixes auxiliars.  
- Projectes tècnics i visats quan calguen.  
Tercera. Àmbit d'aplicació  
El règim d'ajudes destinat a fomentar les accions prioritàries contra els incendis forestals serà d'aplicació en l'àmbit territorial de la Comunitat Valenciana, d'acord amb les determinacions contingudes en aquesta ordre.  
Quarta. Quantia de les ajudes  
1. Import de les ajudes  
Els percentatges que s'aplicaran sobre els imports unitaris màxims de les inversions, per a obtenir les ajudes, seran els següents:  
Actuacions Percentatge màxim  
Construcció i manteniment d'àrees  
tallafocs i feixes auxiliars 80%  
Construcció i millora de pistes forestals 70%  
Construcció i millora de punts d'aigua amb un volum mínim de 200 m3 o, si s'escau, d'hidrants 70%  
Manteniment mitjançant el treball d'àrees de discontinuïtat en masses forestals (erms, bancals, etc.) 100%  
Construcció de cremadors de blocs de formigó a menys de 500 metres de terreny forestal 100%  
Condicionament front al risc d'incendis de zones perimetrals de: àrees recreatives, zones d'acampada, urbanitzacions i altres nuclis habitats, mitjançant àrees tallafocs i feixes auxiliars 80%  
Projectes tècnics i visats 70%  
2. Preus unitaris màxims de les inversions  
L'import màxim unitari de la inversió que serà objecte d'ajuda serà (IVA inclòs quan corresponga):  
- Tallafocs i feixes auxiliars:  
Obertura de noves àrees 200.000 PTA/ha  
Tasques de manteniment 70.000 PTA/ha  
- Construcció i millora de pistes forestals.  
Terrenys no accidentats 500.000 PTA/km  
Terrenys accidentats 1.500.000 PTA/km  
- Construcció de punts d'aigua amb un volum mínim de 200 m3 o hidrants 1.200.000 PTA/unitat  
- Manteniment mitjançant el treball d'àrees de discontinuïtat en masses forestals (erms, bancals, etc.) 25.000 PTA/ha  
- Condicionament front al risc d'incendis de zones perimetrals de: àrees recreatives, zones d'acampada, urbanitzacions i altres nuclis habitats, mitjançant àrees tallafocs i feixes auxiliars   
Obertura de noves àrees 200.000 PTA/ha  
Tasques de manteniment 70.000 PTA/ha  
- Construcció de cremadors a menys de 500 metres de terreny forestal 50.000 PTA/unitat  
Projectes tècnics i visats 290.000 PTA/unitat  
Cinquena. Sol·licituds i documentació  
1. Les sol·licituds es formalitzaran en instància degudament emplenada, segons model normalitzat, dirigides al director general de Desenvolupament Forestal d'acord amb el model 1.  
2. No s'admetrà més d'una sol·licitud a l'any per finca, entenent com a tal la que es considere una unitat de gestió. Constituiran una unitat de gestió l'agrupació de diverses finques d'un mateix propietari, amb escriptures distintes, sempre que siguen limítrofes. Dins la mateixa sol·licitud s'inclouran totes les activitats objecte d'ajuda per a la finca previstes en aquesta ordre.  
Aquestes subvencions són incompatibles amb qualsevol altra de la Conselleria d'Agricultura i Medi Ambient i d'altres organismes públics amb la mateixa finalitat. La subvenció total no podrà en cap cas superar el cost de l'activitat que haja de desenvolupar el beneficiari.  
3. Els interessats presentaran les sol·licituds en el Registre General de la Sotssecretaria d'Agricultura i Medi Ambient, situat en el carrer de l'Arquitecte Alfaro, 39; en els serveis territorials d'aquesta a:  
- Alacant, carrer de Churruca, 29. (96) 590 09 50.  
- Castelló, carrer d'Herrero, 23. (964) 20 42 11.  
- València, carrer de Gregorio Gea, 27. (96) 386 60 00.  
O en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La tramitació correspondrà als serveis territorials de la província en la qual es trobe ubicada la finca.  
4. El termini de presentació de sol·licituds serà de l'1 al 30 de novembre, tots dos inclosos, de l'any anterior per al que es sol·licita l'ajuda. Per a l'exercici de 1997 el termini serà l'expressat en la disposició transitòria per a 1997.  
5. L'admissió a tràmit d'una sol·licitud de subvenció no generarà cap compromís de concessió d'aquesta.  
Les activitats previstes en la sol·licitud no podran començar fins la concessió de la subvenció. Els treballs iniciats amb anterioritat a aquesta aprovació no seran objecte de subvenció. En tot cas, s'exclouran de la subvenció les parts executades.  
6. La documentació que han de presentar els interessats, juntament amb la instància, per a sol·licitar les ajudes serà la següent:  
a) Documentació acreditativa de la identificació del sol·licitant:  
- Persones físiques: fotocòpia compulsada del NIF i DNI per als nacionals (o únicament DNI amb lletra de control), i per a altres països, fotocòpia de la targeta de resident.  
- Persones jurídiques o agrupació de persones físiques:   
\* Còpia compulsada del CIF.  
\* Còpia compulsada dels estatuts de l'entitat o escriptura de constitució o qualsevol altre document admissible en dret que ho acredite i còpia de poders que acrediten la representació.  
\* Certificat de l'acta on conste l'acord de sol·licitar les ajudes i nomenament del representant de l'entitat per a efectuar-ne la gestió.  
\* Corporacions locals i altres entitats públiques: acord pres per l'òrgan competent pel qual s'aprova la sol·licitud de subvenció.  
b) Acreditació de complir els requisits per a ser beneficiari, d'acord amb la base primera:  
- En el cas de propietat: dret d'ús o gaudi mitjançant escriptures públiques, certificats registrals o qualsevol altre document admissible en dret.  
- En el cas d'arrendament: contracte d'arrendament, liquidat i enregistrat.  
- En el cas d'autorització de propietari de titularitat privada a entitat local, caldrà presentar aquesta. A més, es presentarà un document acreditatiu o una declaració jurada del titular dels terrenys de no haver sol·licitat la mateixa ajuda.  
c) Full de compromisos i programa d'actuació que garantisca l'execució de les obres d'acord amb el que es disposa en la base sisena, punt 3, d'aquesta ordre.  
d) Memòria valorada dels treballs que es realitzaran, que contindrà els apartats següents:  
- Descripció de la finca amb la localització en el plànol a escala 1:50.000 o inferior i plànol cadastral amb les parcel·les afectades amb la senyalització de les obres proposades o, si no n'hi ha, qualsevol altre que permeta identificar-les sense cap dubte.  
- Descripció dels treballs que es realitzaran i actuacions.  
- Pressupost desglossat  
- Per a inversions majors de 10 milions de pessetes, abans de la resolució de l'expedient, es requerirà la presentació d'un projecte, firmat per un tècnic forestal competent i degudament visat pel col·legi oficial corresponent. Els qui en convocatòries anteriors hagen presentat aquest projecte i no hagen obtingut la subvenció corresponent a la totalitat del que es va sol·licitar, bastarà que presenten la fotocòpia d'aquest, amb indicació de la convocatòria en què es va presentar aquesta còpia, que haurà de ser compulsada per un funcionari de la Generalitat Valenciana.  
Quan l'objecte dels treballs siga exclusivament obra civil i es requerisca un projecte degudament visat pel col·legi oficial corresponent, serà firmat per un tècnic competent.  
En la memòria o el projecte s'especificarà el tipus d'execució de les inversions i, en el cas d'utilització de mà d'obra o maquinària pròpia, haurà d'estar suficientment detallada en el pressupost de cada una de les actuacions.  
g) Imprès d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent, segons model normalitzat.  
h) Si s'escau, certificació acreditativa d'estar al corrent de les obligacions tributàries i davant de la seguretat social en finalitzar el termini de presentació de la sol·licitud, d'acord amb l'Ordre de 30 de maig de 1996, de la Conselleria d'Economia i Hisenda (DOGV 21.06.96), tret de les excepcions de l'article 3r.  
Sisena. Valoració i tràmit  
1. Les memòries i els projectes seran sotmesos a informe de tècnics designats pel director dels serveis territorials de la Conselleria d'Agricultura i Medi Ambient, d'acord amb el que es preveu en l'article 46.3 del text refós de la Llei d'Hisenda Pública de la Generalitat Valenciana.  
2. La valoració dels expedients la realitzarà una comissió avaluadora en cada província, compostes pel director dels serveis territorials de la Conselleria d'Agricultura i Medi Ambient o persona que el represente, el cap de la secció forestal corresponent o persona que el represente, un tècnic forestal d'aquesta, un funcionari d'administració general, que actuarà de secretari, designat pel director dels serveis territorials.  
3. Per a la concessió de les ajudes es tindran en compte, en ordre decreixent d'importància, els criteris de selecció següents:  
- Actuacions previstes en un pla de prevenció d'incendis elaborat per la Conselleria d'Agricultura i Medi Ambient, o aprovat per aquesta si haguera estat redactat per una altra entitat o organisme.  
- Sol·licitud que agrupe a diversos propietaris i que en el pla d'actuacions possibilite la defensa d'una àrea forestal definida de manera integral.  
- Àrea protegida amb els treballs previstos, tant per la seua importància com per la seua extensió.  
4. Una vegada establerta la selecció, reflectida en la proposta d'adjudicació corresponent, aquesta serà elevada per les comissions avaluadores a la Direcció General de Desenvolupament Forestal. La selecció ressenyarà: criteris d'avaluació, sol·licituds elegides, objecte de la subvenció, la inversió màxima aprovada, el percentatge subvencionat, l'import de l'ajuda, i de forma raonada les sol·licituds denegades.   
5. Una vegada formalitzats els actes d'instrucció corresponents, el director general de Desenvolupament Forestal elevarà la proposta, que contindrà: criteris d'avaluació, sol·licituds elegides, objecte de la subvenció, la inversió màxima aprovada, el percentatge subvencionat, l'import de l'ajuda, i de forma raonada les sol·licituds denegades, a la consellera d'Agricultura i Medi Ambient.  
6. La resolució definitiva dictada per la consellera es publicarà en el Diari Oficial de la Generalitat Valenciana.  
7. La sol·licitud es considerarà desestimada si la resolució no es produeix en el termini de tres mesos des de l'acabament del termini de presentació d'instàncies.  
8. Els beneficiaris de les subvencions podran renunciar expressament a aquestes en el termini de 10 dies a partir de l'endemà de la publicació de la resolució de concessió.  
Setena. Obligacions dels beneficiaris  
Els beneficiaris de les subvencions hauran de:  
1. Estar al corrent de les seues obligacions tributàries i davant la Seguretat Social.  
2. Trobar-se en la situació que legitima la concessió.  
3. Complir els requisits i les condicions que comporta la concessió o el gaudi de l'ajuda. L'incompliment en una part, decaurà en els drets de les unitats no executades.  
4. Sotmetre's a les actuacions de control financer que corresponen a la Intervenció General en relació amb les subvencions i ajudes concedides.  
5. Comunicar, en qualsevol moment de la vigència de l'expedient, altres ajudes públiques sol·licitades o concedides per al mateix projecte.  
6. Fer constar en tota la informació o documentació pròpia de l'activitat que aquesta està subvencionada per la Conselleria d'Agricultura i Medi Ambient.  
7. En els paratges naturals caldrà tenir en compte les directrius dels plans d'ús i gestió d'aquests o de la normativa equivalent, i serà necessari per a l'aprovació de l'expedient un dictamen favorable de la Direcció General del Medi Natural, que sol·licitarà la comissió avaluadora corresponent.  
8. El termini màxim d'execució dels treballs es fixa fins el 15 de novembre de l'any per al que s'ha sol·licitat l'ajuda. No obstant això, la resolució d'adjudicació assenyalarà el termini d'execució per a cada sol·licitud, que podrà ser inferior. Si s'escau, s'hi aplicarà el que s'estipula en la base novena, punt 1.e.  
Igualment podrà concedir-se una pròrroga, per motius justificats, a petició de l'interessat.  
Vuitena. Justificació de les actuacions que es realitzaran  
Es podrà fer acomptes a les corporacions locals, a petició d'aquestes, d'acord amb la normativa vigent.  
S'estableixen, com a normes específiques per a la justificació d'aquestes subvencions, les següents:  
1. Una vegada efectuades les obres objecte d'ajuda, l'interessat haurà de comunicar-ho per escrit als serveis territorials de la província en la qual es trobe la finca.  
2. Un tècnic forestal de la Conselleria d'Agricultura i Medi Ambienten certificarà el compliment de les condicions i els requisits tècnics, que han de reunir les inversions per a la concessió de les ajudes.   
3. Per les ajudes regulades amb aquesta ordre la justificació de les inversions, es farà mitjançant la documentació següent:  
a) Factures amb el justificant de pagament corresponent, referents a totes les despeses efectuades d'acord amb el programa subvencionat. En cap cas podrà subvencionar-se l'IVA recuperable pel beneficiari.  
b) En els casos en què es financen despeses de personal, còpia compulsada del contracte i de l'alta en la Seguretat Social, així com de les nòmines signades pels treballadors.  
c) En el cas de mà d'obra pròpia, entenent com a tal la del titular i la dels membres majors d'edat de la unitat familiar inclosos en la cartilla de la Seguretat Social o en la d'autònoms, s'adjuntarà un certificat d'un tècnic de la conselleria de les despeses imputades. El preu unitari màxim justificable de la mà d'obra pròpia serà de 4.574 pessetes per jornal.  
d) En el cas d'utilització de maquinària pròpia, un certificat d'un tècnic de la conselleria de les despeses imputades a aquest concepte junt amb una fotocòpia compulsada del rebut de pagament de l'impost de circulació referit a l'últim període impositiu o, en el cas de no estar subjecte a aquest impost, una còpia acarada d'un document acreditatiu de la propietat. Els preus de la maquinària.  
 Uds. Descripció del concepte Preu simple  
 de la partida  
 Maquinària (sense mà d'obra) PTA/hora  
 H Tractor rodes 31/70 CV 2.000  
 H Tractor rodes 71/100 CV 2.500  
 H Tractor rodes 101/130 CV 3.000  
 H Tractor bandes 31/70 CV 3.000  
 H Tractor bandes 71/100 CV 3.750   
 H Tractor bandes 101/130 CV 4.500  
 H Motocultor 375   
 H Remolc de capacitat 3 Tm 90  
 H Remolc de capacitat 5 Tm 130  
 H Remolc de capacitat 10 Tm 190  
 H Motoserra 274  
 H Motodesbrossadora 274  
 H Aclotadora 587  
 H Podadora 850  
 H Plantadora 858  
Els preus assenyalats als apartats c i d podran actualitzar-se per ordre de la Conselleria d'Agricultura i Medi Ambient.  
e) Les entitats locals hauran de presentar un certificat del responsable de la intervenció de totes les despeses o còpia autentificada dels documents comptables, afegint-li còpies autentificades dels documents suport (factures, nòmines...) junt amb els justificants del seu pagament. Les certificacions d'obra es justificaran d'acord amb l'article 47.bis.1.d del text refós de la Llei d'Hisenda Pública de la Generalitat Valenciana.  
Si les obres han estat realitzades per l'administració, conformement a l'article 153 de la Llei de Contractes de les Administracions Públiques, s'acreditaran els costos i les costes de l'execució.  
Novena. Reintegrament de quantitats  
1. Conformement s'estableix en l'article 47.9 del text refós de la Llei d'Hisenda Pública de la Generalitat Valenciana, procedirà el reintegrament de les quantitats percebudes i l'exigència de l'interès de demora des del moment del pagament de l'ajuda en els casos següents:  
a) Incompliment de l'obligació de justificació.  
b) Obtenir la subvenció sense reunir les condicions que s'hi requereixen.  
c) Incompliment de la finalitat per a la qual es va concedir la subvenció.  
d) Incompliment de les condicions imposades als beneficiaris amb motiu de la concessió de la subvenció.  
e) L'incompliment de l'execució de les obres en els terminis previstos comportarà, si s'escau, el reintegrament de les ajudes rebudes i l'anul·lació de les ajudes pendents de percebre, després de la tramitació de l'expedient contradictori oportú.  
2. Igualment, en el supòsit que l'import de la subvenció, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que s'haja de desenvolupar, procedirà el reintegrament de l'excés obtingut sobre el cost de l'activitat desenvolupada, quan la subvenció principal siga de la Generalitat Valenciana.  
MODEL 1: MODEL D'INSTÀNCIA